Ekonomická univerzita v Bratislave

Ekonomická univerzita v Bratislave je najstaršia vysoká škola ekonomického zamerania na Slovensku. Vznikla v roku 1940 ako súkromná Vysoká obchodná škola v Bratislave (VOŠ). V roku 1945 bola škola poštátnená a premenovaná na Slovenskú vysokú školu obchodnú. Od roku 1949 bol tento názov zmenený na Vysoká škola hospodárskych vied a od roku 1952 na Vysoká škola ekonomická (VŠE). Terajší názov Ekonomická univerzita v Bratislave bol stanovený na základe zákona č. 292/1992 Zb. SNR zo dňa 28. apríla 1992.

Počas svojej existencie vychovala vyše 110 000 absolventov. V súčasnosti tu študuje viac ako 7200 študentov.
V rámci výchovno-vzdelávacej činnosti Ekonomická univerzita organizuje vysokoškolské štúdium bakalárske, inžinierske, doktorandské a celoživotné vzdelávanie občanov(vo firmách) a možnosť výskumu.

Poskytuje vysokoškolské vzdelávanie v 18 akreditovaných študijných programoch 1. bakalárskeho), v 31 študijných programoch 2. (magisterského) a v 16 študijných programoch 3. (doktorandského) stupňa štúdia na 6 fakultách v Bratislave a na jednej fakulte v Košiciach. EUBA ponúka možnosť študovať vybrané predmety v cudzích jazykoch a to v rámci doplnkového nemeckofónneho štúdia v spolupráci s Univerzitou Martina Luthera v Halle a čiastočného frankofónneho štúdia v spolupráci s Univerzitou Pierre Mendes France v Grenobli s možnosťou získať certifikát zahraničnej univerzity. Okrem toho ponúka celouniverzitné študijné programy: na 1. stupni štúdia Cudzie jazyky a interkultúrna komunikácia, na 2. stupni štúdia celouniverzitné študijné programy vyučované v cudzích jazykoch – Medzinárodný finančný manažment v nemčine, Medzinárodný manažment v angličtine a Manažment predaja vo francúzštine s možnosťou získania dvojitého diplomu (v študijných programoch medzinárodný finančný manažment a manažment predaja).
V rámci spolupráce s European School of Management v Paríži študujú vybraní študenti po skončení prvého stupňa na tejto vysokej škole.

Študenti majú možnosť ako cudzie jazyky študovať angličtinu, nemčinu, francúzštinu, španielčinu, ruštinu, maďarčinu a taliančinu. 

EUBA administruje multiregionálne programy v oblasti vysokého školstva, ako je CEEPUS, ERASMUS, Letná škola Danubia a iné. EU v Bratislave úspešne absolvovala medzinárodnú evalváciu, vykonanú Európskou asociáciou univerzít (EUA).

Vedenie univerzity 
prof. Ing. Ferdinand Daňo, PhD. – rektor
doc. Mgr. Boris Mattoš, PhD. –  štatutárny zástupca a prorektor pre medzinárodné vzťahy
doc. Mgr. Ing. Zuzana Juhászová, PhD. –  prorektorka pre vzdelávanie
doc. Ing. Paula Puškárová, DiS. art., Ph. D. –  prorektorka vedu a doktorandské štúdium
doc. Ing. Jana Péliová, PhD. –  prorektorka pre manažovanie akademických projektov
Dr.h.c. prof. Ing. Rudolf Sivák, PhD. – prorektor pre rozvoj univerzity
Ing. Mária Dziurová – kvestorka

Fakulty 
Ekonomická univerzita v Bratislave má v súčasnosti 7 fakúlt:
 Národohospodárska fakulta
 Obchodná fakulta
 Fakulta hospodárskej informatiky
 Fakulta podnikového manažmentu
 Fakulta medzinárodných vzťahov
 Fakulta aplikovaných jazykov
 Podnikovohospodárska fakulta v Košiciach

Dopravné spojenie

Referencie

Iné projekty

Externé odkazy 

Kompletný prehľad fakult Ekomonické univerzity v Bratislave  vrátane študijných programov
 oficiálna stránka univerzity

 
Univerzity na Slovensku
Verejné vysoké školy na Slovensku